20 miljun persuna minn madwar id-dinja mardu bil-COVID-19
Imtella' Awwissu 11, 2020 - Aġġornata 11 Ta' Awwissu, 2020 6:56pm Skont figuri miġbura mill-Università Johns Hopkins, l-għadd ta' nies infettati bil-coronavirus madwar id-dinja qabeż l-għoxrin miljun f'188 pajjiż. Aktar minn seba' mija u tletin elf ruħ mietu. Mill-każi rregistrati, ħames miljuni huma fl-Istati Uniti u tliet miljuni oħra fil-Brażil, u fl-Indja ġew irreġistrati żewġ miljun każ. F'dawn l-aħħar ħmistax fl-Indja kienu qed jinstabu 'l fuq minn ħamsin elf każ ġdid kuljum. Fl-Ingilterra u f'Wales fl-aħħar ġimgħa ta' Lulju ġew irreġistrati kważi disat elef imwiet. Fl-Awstralja, il-Prim Ministru Scott Morrison qal li r-restrizzjonijiet fuq l-ivvjaġġar intern se jibqa' fis-seħħ probabbilment sal-Milied, filwaqt li l-fruntieri tal-istati affettwati bil-virus se jibqgħu magħluqa għal mill-inqas sena u nofs oħra. Il-President Amerikan Donald Trump qal li qed jikkonsidra jipprojbixxi ċittadini Amerikani u dawk li għandhom residenza permanenti milli jidħlu lura l-Istati Uniti jekk ikun suspettat li għandhom il-virus. Fil-Brażil, Rio De Janeiro, dawk li jridu jixxemxu fuq il-bajjiet iridu jibbukkjaw spazju minn qabel permezz ta' app ġdida.